**ΤΥΠΙΚΕΣ ΠΡΟΥΠΟΘΕΣΕΙΣ**

**Ερώτηση 1: Υφιστάμενη επιχείρηση, η οποία δεν διαθέτει στην έδρα της κατά την κλεισμένη διαχειριστική χρήση 2024 Επιλέξιμο Κύριο ΚΑΔ ή ΚΑΔ μεγαλύτερων εσόδων αλλά διαθέτει υποκατάστημα που έχει επιλέξιμο Κύριο ΚΑΔ, είναι επιλέξιμη στη Δράση;**

**Απάντηση: Όχι**, σύμφωνα με την Αναλυτική Πρόσκληση της Δράσης: *«το προτεινόμενο επενδυτικό σχέδιο να αφορά σε ενεργό στη ΔΟΥ και επιλέξιμο, σύμφωνα με το Παράρτημα ΙΙ «Επιλέξιμοι τομείς δραστηριότητας (ΚΑΔ)» της παρούσης, κωδικό αριθμό δραστηριότητας, στον οποίο οι δικαιούχοι να δραστηριοποιούνταν ουσιωδώς κατά την τελευταία κλεισμένη διαχειριστική χρήση (Κύριος ΚΑΔ ή/και ΚΑΔ που αντιστοιχεί στα μεγαλύτερα ακαθάριστα έσοδα σύμφωνα με το έντυπο Ε3 του 2024)».*

Ως εκ τούτου η επιλεξιμότητα του/των ΚΑΔ κρίνεται σε επίπεδο επιχείρησης και όχι σε επίπεδο εγκατάστασης.

**Ερώτηση 2: Κατά την υποβολή της αίτησης χρηματοδότησης υπάρχει υποχρέωση υποβολής εγγράφου αδειοδότησης;**

**Απάντηση: Nαι,** η υποχρέωση αδειοδοτικού εγγράφου (π.χ. άδεια λειτουργίας, υπεύθυνη δήλωση έναρξης λειτουργίας, απαλλακτικό άδειας λειτουργίας, γνωστοποίηση έναρξης λειτουργίας κλπ.) αφορά, **στον/στους ΚΑΔ επένδυσης του προτεινόμενου σχεδίου στον/στους οποίο/ους οι δικαιούχοι δραστηριοποιούνταν ουσιωδώς κατά την τελευταία κλεισμένη διαχειριστική χρήση (**Κύριο ΚΑΔ ή/και ΚΑΔ με τα μεγαλύτερα έσοδα του 2024**) καθώς και για τον/τους τόπο/τόπους υλοποίησης της επένδυσης**.

Οι επιχειρήσεις με δραστηριότητες (ΚΑΔ επένδυσης) για την άσκηση των οποίων δεν απαιτείται έγγραφο αδειοδότησης, θα πρέπει να υποβάλουν:

* Υπεύθυνη Δήλωση του Νόμιμου Εκπροσώπου, όπου θα βεβαιώνεται ότι για τη δραστηριότητα της επιχείρησης και σύμφωνα με την κείμενη νομοθεσία δεν απαιτείται η έκδοση αδειοδοτικού εγγράφου,

ή

* Έγγραφο απαλλαγής από την σχετική υποχρέωση, με σχετική τεκμηρίωση.

**Παράλληλα,** εφόσον η επιχείρηση διαθέτει ΚΑΔ εκτός της επένδυσης, για τους οποίους απαιτείται έκδοση άδειας λειτουργίας ή απαλλακτικού, θα πρέπει να υποβληθεί τουλάχιστον ένα σχετικό έγγραφο (π.χ. άδεια λειτουργίας, υπεύθυνη δήλωση έναρξης λειτουργίας, απαλλακτικό άδειας, γνωστοποίηση έναρξης λειτουργίας κ.λπ.), το οποίο να τεκμηριώνει τη νόμιμη λειτουργία της επιχείρησης.

**Ερώτηση 3: Είναι υποχρεωτική η υποβολή Πιστοποιητικού Κατάταξης για τουριστικά καταλύματα (Ξενοδοχεία ή Ενοικιαζόμενα Δωμάτια) τόσο κατά το στάδιο υποβολής της αίτησης όσο και κατά την ολοκλήρωση της επένδυσης;**

**Απάντηση:** **Ναι**, απαιτείται και στα δυο στάδια. Σύμφωνα με την Αναλυτική Πρόσκληση της Δράσης «Οι επιχειρήσεις που θα επενδύσουν στον Τομέα του Τουρισμού με δραστηριότητα «Καταλύματα» (ΚΑΔ επένδυσης 55) θα πρέπει να δεσμευτούν ότι το κατάλυμα στο οποίο θα υλοποιηθεί η επένδυση, κατά το στάδιο της παραλαβής του έργου, θα κατατάσσεται σε υψηλότερη κατηγορία αστέρων ή κλειδιών, από αυτή που είχε κατά την υποβολή της αίτησης χρηματοδότησης (όπου προβλέπεται σχετική κατάταξη) και θα τηρεί κατ’ ελάχιστον τις προδιαγραφές ανά κατηγορία που αναλύονται στην ενότητα 5 «Επιλέξιμοι τομείς δραστηριότητας» της πρόσκλησης».

Ως εκ τούτου στο πλαίσιο της Δράσης, απαιτείται η προσκόμιση Πιστοποιητικού Κατάταξης και στα δυο στάδια σε συνδυασμό με τη Γνωστοποίηση Λειτουργίας, ανεξαρτήτως εάν η κατάταξη είναι προαιρετική ή υποχρεωτική.

Σύμφωνα με την ισχύουσα νομοθεσία,

1. Για Κύρια Ξενοδοχειακά Καταλύματα, η κατάταξη σε αστέρια είναι υποχρεωτική βάσει του άρθρου 1 του Ν. 4276/2014 (ΦΕΚ Α’ 155) και της ΥΑ 216/2015 (ΦΕΚ Β’ 10) και τροποποιήσεις της, ενώ
2. Για Μη Κύρια Καταλύματα (Ενοικιαζόμενα Δωμάτια/Διαμερίσματα), η κατάταξη σε «κλειδιά» είναι προαιρετική, βάσει της ΥΑ 12868/2018 (ΦΕΚ Β’ 3119), ωστόσο θα πρέπει να προσκομισθεί πιστοποιητικό κατάταξης.

Από την υποχρέωση αυτή εξαιρούνται οι κάτωθι κατηγορίες καταλυμάτων:

* Ξενώνες φιλοξενίας νέων
* Αυτοεξυπηρετούμενα καταλύματα – τουριστικές επιπλωμένες κατοικίες
* Τουριστικά καταλύματα (Κύρια Ξενοδοχειακά καταλύματα και μη κύρια καταλύματα) σε κτίρια αρχιτεκτονικής κληρονομιάς, όπως προβλέπονται στον Ν 4531/2018 (άρθρο 39)

**Ερώτηση 4: Επιχείρηση με έδρα την κατοικία του δικαιούχου, μπορεί να υποβάλλει αίτηση και σε περίπτωση έγκρισης να δραστηριοποιηθεί σε νέα εγκατάσταση η οποία δεν θα αποτελεί την κατοικία του δικαιούχου;**

**Απάντηση:** **Όχι**, Σύμφωνα με την Αναλυτική Πρόσκληση της Δράσης κεφ. 4. ΔΙΚΑΙΟΥΧΟΙ – ΟΡΟΙ & ΠΡΟΫΠΟΘΕΣΕΙΣ ΣΥΜΜΕΤΟΧΗΣ, πεδίο 11 αναγράφεται ότι : *«Ο τόπος υλοποίησης της επένδυσης να μην είναι η κατοικία του δικαιούχου (κύρια ή δευτερεύουσα)»*. Συνεπώς, σε περίπτωση που ο εν δυνάμει δικαιούχος επιθυμεί να μεταφερθεί σε νέα εγκατάσταση η οποία δεν αποτελεί κατοικία του, θα πρέπει πριν την υποβολή της αίτησης να έχει μετεγκατασταθεί σε αυτόνομο επαγγελματικό χώρο και να έχει πραγματοποιηθεί η μεταβολή των στοιχείων της νέας εγκατάστασης στην ΑΑΔΕ.

**Ερώτηση 5: Επιχείρηση η οποία συστεγάζεται, μπορεί να υποβάλλει αίτηση και σε περίπτωση έγκρισης να δραστηριοποιηθεί σε νέα εγκατάσταση;**

**Απάντηση:** **Όχι**, Σύμφωνα με την Αναλυτική Πρόσκληση της Δράσης κεφ. 4. ΔΙΚΑΙΟΥΧΟΙ – ΟΡΟΙ & ΠΡΟΫΠΟΘΕΣΕΙΣ ΣΥΜΜΕΤΟΧΗΣ, επισημαίνεται ότι : *«Δεν επιτρέπεται η συστέγαση επιχειρήσεων σε ίδιο, μη διακριτό χώρο και κατά τρόπο τέτοιο που να επιτρέπει τη χρήση των παγίων στοιχείων της ενισχυόμενης επένδυσης από άλλη επιχείρηση. Στην περίπτωση που διαπιστωθεί τέτοιου είδους συστέγαση, θα ανακαλείται η απόφαση ένταξης»*. Συνεπώς, σε περίπτωση που ο εν δυνάμει δικαιούχος επιθυμεί να μεταφερθεί σε νέα εγκατάσταση έτσι ώστε να μην συστεγάζεται, θα πρέπει πριν την υποβολή της αίτησης να έχει μετεγκατασταθεί σε αυτόνομο επαγγελματικό χώρο και να έχει πραγματοποιηθεί η μεταβολή των στοιχείων της νέας εγκατάστασης στην ΑΑΔΕ.

**Ερώτηση 6: Τουριστική υφιστάμενη επιχείρηση θέλει να δημιουργήσει Νέα Τουριστική Εγκατάσταση (Υποκατάστημα) το οποίο θα τηρεί τις ελάχιστες προδιαγραφές που θέτει η Πρόσκληση (παρ.5 ΕΠΙΛΕΞΙΜΟΙ ΤΟΜΕΙΣ ΔΡΑΣΤΗΡΙΟΤΗΤΑΣ). Κατά το στάδιο της ολοκλήρωσης υπάρχει η υποχρέωση κατάταξης σε υψηλότερη κατηγορία (αστέρων ή κλειδιών) σε σχέση με το υφιστάμενο κατάλυμα;**

**Απάντηση: Όχι**, στη νέα τουριστική εγκατάσταση (υποκατάστημα)απαιτείται κατά το στάδιο της ολοκλήρωσης και παραλαβής να τηρούνται κατ’ ελάχιστον οι προϋποθέσεις της παρ.5 ΕΠΙΛΕΞΙΜΟΙ ΤΟΜΕΙΣ ΔΡΑΣΤΗΡΙΟΤΗΤΑΣ. Αναφορικά με την έδρα της επιχείρησης εφόσον δεν αποτελεί τόπο υλοποίησης της επένδυσης, δεν εμπίπτει στις ως άνω προϋποθέσεις.

**Ερώτηση 7: Επιχείρηση η οποία εδρεύει στο Νομό Αττικής επιθυμεί την ίδρυση Υποκαταστήματος εντός της Περιφέρειας Κεντρικής Μακεδονίας. Είναι επιλέξιμη στην Δράση;**

**Απάντηση: Ναι,** σύμφωνα με την Αναλυτική Πρόσκληση της Δράσης οι Δικαιούχοι θα πρέπει να δραστηριοποιούνται στην Ελληνική Επικράτεια και να πραγματοποιήσουν επένδυση αποκλειστικά εντός Περιφέρειας Κεντρικής Μακεδονίας. Ως εκ τούτου αποτελεί επιλέξιμη ενέργεια η ενίσχυση της νέας εγκατάστασης με την προϋπόθεση ότι το σύνολο των δαπανών αφορούν αποκλειστικά το υποκατάστημα της Περιφέρειας Κεντρικής Μακεδονίας.

**Ερώτηση 8: Επιχείρηση η οποία ήταν ατομική και έχει αλλάξει νομική μορφή σε ΙΚΕ στις 10/07/2024 είναι επιλέξιμη για τη Δράση;**

**Απάντηση: Όχι,** στην περίπτωση αυτή δεν μπορεί να γίνει λόγος για κατά νόμο συνέχιση της ίδιας επιχείρησης αφού στην ουσία πρόκειται για ίδρυση νέας εταιρείας στην οποία εισφέρεται η περιουσία μιας ατομικής επιχείρησης. Συνεπώς, για τους σκοπούς υπαγωγής στο πρόγραμμα, η εταιρία αυτή (η ΙΚΕ στο παράδειγμα) θεωρείται ότι έχει συσταθεί κατά την ημερομηνία ίδρυσής της και όχι προγενέστερα. Ως εκ τούτου δεν δύναται να υποβληθεί αίτηση χρηματοδότησης καθώς δεν πληρείται η προϋπόθεση συμμετοχής των δύο (2) πλήρως κλεισμένων διαχειριστικών χρήσεων (2023-2024) πριν την ημερομηνία ηλεκτρονικής υποβολής της αίτησης χρηματοδότησης.

**Ερώτηση 9: Ποιος είναι ο ελάχιστος / μέγιστος επιχορηγούμενος Προϋπολογισμός που μπορεί να ενισχυθεί κάθε επενδυτικό σχέδιο;**

**Απάντηση:** Το ύψος του επιχορηγούμενου προϋπολογισμού έκαστου επιχειρηματικού σχεδίου μπορεί να κυμαίνεται από 25.000,00€ έως 500.000,00€ **καθώς και να μην υπερβαίνει το άθροισμα του κύκλου εργασιών της επιχείρησης κατά την τελευταία διετία (2023 & 2024).**

**Ερώτηση 10: Οι ατομικές επιχειρήσεις έχουν υποχρέωση εγγραφής στο Μητρώο Πραγματικών Δικαιούχων;**

**Απάντηση:** **Όχι,** οι ατομικές επιχειρήσεις δεν υποχρεούνται σε εγγραφή στο Μητρώο Πραγματικών Δικαιούχων καθότι ως πραγματικός δικαιούχος λογίζεται ο ίδιος ο επιχειρηματίας/ιδιοκτήτης τους.

**ΔΙΚΑΙΟΛΟΓΗΤΙΚΑ ΕΝΤΑΞΗΣ/ ΒΑΘΜΟΛΟΓΟΥΜΕΝΑ ΚΡΙΤΗΡΙΑ**

**Ερώτηση 11: Σύμφωνα με το ΠΑΡΑΡΤΗΜΑ IΙΙ: ΔΙΚΑΙΟΛΟΓΗΤΙΚΑ ΥΠΟΒΟΛΗΣ / ΕΝΤΑΞΗΣ της Πρόσκλησης της Δράσης, στο σημείο 2 αναγράφεται «Πιστοποιητικό δικαστικής φερεγγυότητας, έκδοσης τελευταίου τριμήνου από την υποβολή του». Πως ορίζεται το τελευταίο τρίμηνο;**

**Απάντηση:** Το Πιστοποιητικό Δικαστικής Φερεγγυότητας κατά την ημερομηνία οριστικής υποβολής της αίτησης χρηματοδότησης θα πρέπει να είναι σε ισχύ εντός τριμήνου από την έκδοσή του. Για παράδειγμα εάν η υποβολή της αίτησης χρηματοδότησης πραγματοποιηθεί 10/07/2025 το Πιστοποιητικό θα πρέπει να φέρει ημερομηνία έκδοσης από 10/04/2025 και μεταγενέστερα.

**Ερώτηση 12: Βάσει του παραρτήματος ΙΙI: ΔΙΚΑΙΟΛΟΓΗΤΙΚΑ ΥΠΟΒΟΛΗΣ / ΕΝΤΑΞΗΣ και συγκεκριμένα στο σημείο 14. «Δικαιολογητικά διαθέσιμων κεφαλαίων σε σχέση με το Επενδυτικό Σχέδιο», ποια δικαιολογητικά γίνονται αποδεκτά για την απόδειξη της ιδιωτικής συμμετοχής;**

**Απάντηση:** Σύμφωνα με την Αναλυτική Πρόσκληση της Δράσης κεφ. 4. ΔΙΚΑΙΟΥΧΟΙ – ΟΡΟΙ & ΠΡΟΫΠΟΘΕΣΕΙΣ ΣΥΜΜΕΤΟΧΗΣ, πεδίο 19 αναγράφεται ότι : *«Να υποβάλλουν αποδεικτικά διαθεσιμότητας κεφαλαίων, από τα οποία θα τεκμηριώνεται ότι είναι δυνατή η κάλυψη* ***τουλάχιστον του 25%******του συνόλου των δαπανών*** *του επενδυτικού σχεδίου».*

Η ιδιωτική συμμετοχή του δικαιούχου (επιχείρηση) αποδεικνύεται με τα εξής:

* **Βεβαίωση μέσου υπολοίπου εταιρικού/επαγγελματικού τραπεζικού λογαριασμού**, στον οποίο είναι δικαιούχος η επιχείρηση, του τελευταίου ημερολογιακού μήνα πριν την υποβολή της αίτησης χρηματοδότησης. Αιτήσεις που υποβάλλονται το μήνα Ιούνιο θα υποβάλλουν βεβαίωση για το μήνα Μάιο (1η έως 31η). Αντίστοιχα, αιτήσεις που θα υποβληθούν το μήνα Ιούλιο θα υποβάλλουν βεβαίωση του μηνός Ιουνίου κ.ο.κ.

Για τις ατομικές επιχειρήσεις οι βεβαιώσεις δύναται να είναι είτε από λογαριασμούς όψεως ή από εμπορικούς (να φαίνεται στη βεβαίωση) ή από δηλωμένους επαγγελματικούς λογαριασμούς στην ΑΑΔΕ (θα πρέπει να επισυνάπτεται επιπλέον και η σχετική εκτύπωση από την εφαρμογή Διαχείρισης Επαγγελματικών Λογαριασμών της ΑΑΔΕ προς τεκμηρίωση, στην οποία ο λογαριασμός της επιχείρησης για τον οποίο υποβάλλεται βεβαίωση μέσου υπολοίπου, θα πρέπει να εμφανίζεται σε κατάσταση «Επιβεβαιωμένος».)

H τεκμηρίωση της ίδιας συμμετοχής μπορεί να γίνει και με μέσα υπόλοιπα τραπεζικών λογαριασμών από τράπεζες του εξωτερικού, αρκεί να πρόκειται για χρηματοπιστωτικό ίδρυμα το οποίο λειτουργεί νόμιμα στην χώρα εγκατάστασής του.

* **Πρόθεση, προέγκριση ή έγκριση ή σύμβαση δανείου** από χρηματοπιστωτικό ίδρυμα, μέλος του συστήματος ΔΙΑΣ.

Στο σχετικό έγγραφο που θα υποβληθεί θα πρέπει να αναφέρονται οι βασικοί όροι της δανειοδότησης, όπως:

* + Αντικείμενο και προϋπολογισμός της δανειοδοτούμενης επένδυσης
  + Το ύψος του εγκεκριμένου δανείου
  + Η διάρκεια και ο χρόνος αποπληρωμής του
  + Το επιτόκιο
  + Οι απαιτούμενες εξασφαλίσεις για την χορήγησή του. Ειδικότερα στην περίπτωση έγκρισης **δεν θα πρέπει να αναφέρεται στο σχετικό δικαιολογητικό ότι χορηγείται στο πλαίσιο του προγράμματος με εκχώρηση της επιχορήγησης**. **Επίσης στην περίπτωση που στις εξασφαλίσεις του δανείου εμπεριέχεται ενεχυρίαση μετρητών (της επιχείρησης) και ο φορέας του επενδυτικού σχεδίου αιτείται τη χρηματοδότηση τμήματος του επενδυτικού σχεδίου και με ίδια κεφάλαια (βάσει βεβαιώσεων μέσου υπολοίπου), προκειμένου να αποδεικνύεται η επάρκεια των τελευταίων, αυτά θα πρέπει να υπερβαίνουν το απαιτούμενο ποσό τουλάχιστον κατά το ποσό της ενεχυρίασης/εξασφάλισης.**

**Ερώτηση 13: Βάσει του παραρτήματος ΙΙΙ: ΔΙΚΑΙΟΛΟΓΗΤΙΚΑ ΥΠΟΒΟΛΗΣ / ΕΝΤΑΞΗΣ και συγκεκριμένα στο σημείο 15. «Δικαιολογητικά διαθέσιμων κεφαλαίων σε σχέση με το Επενδυτικό Σχέδιο», δύναται να γίνει αποδεκτή σύμβαση δανείου με ημερομηνία σύναψης προγενέστερη της ημερομηνία Προκήρυξης της Δράσης;**

**Απάντηση: Όχι**,δεν μπορεί να γίνει αποδεκτή τέτοιου είδους σύμβαση, καθώς θα πρέπει να αναφέρονται οι βασικοί όροι της δανειοδότησης, σύμφωνα με το Παράρτημα ΙΙΙ ΔΙΚΑΙΟΛΟΓΗΤΙΚΑ ΥΠΟΒΟΛΗΣ / ΕΝΤΑΞΗΣ.

**Ερώτηση 14: H τεκμηρίωση της ίδιας συμμετοχής μπορεί να γίνει με υπόλοιπα τραπεζικών λογαριασμών από τράπεζες του εξωτερικού;**

**Απάντηση: Ναι,** για την απόδειξη των διαθέσιμων κεφαλαίων γίνονται αποδεκτά όλα τα χρηματοπιστωτικά ιδρύματα τα οποία λειτουργούν νόμιμα στην χώρα εγκατάστασής τους.

Εξαιρούνται τα χρηματοπιστωτικά ιδρύματα Ρωσικών και Λευκορωσικών συμφερόντων κατά το πνεύμα των ΚΑΝΟΝΙΣΜΩΝ (ΕΕ) αριθ. 833/2014 ΤΟΥ ΣΥΜΒΟΥΛΙΟΥ της 31ης Ιουλίου 2014 & αριθ. 765/2006 ΤΟΥ ΣΥΜΒΟΥΛΙΟΥ της 18ης Μαΐου 2006, καθώς και μεταγενέστερων περιοριστικών μέτρων της Ευρωπαϊκής Ένωσης κατά της Ρωσίας, μεταξύ των οποίων κυρώσεις κατά ατόμων, οικονομικές κυρώσεις και διπλωματικά μέτρα για λόγους που σχετίζονται με την Ουκρανία (Πηγή: Επίσημος Ιστότοπος του Συμβουλίου της Ε.Ε. και του Ευρωπαϊκού Συμβουλίου, <https://www.consilium.europa.eu/el/policies>), που έχουν ως αποτέλεσμα τον αποκλεισμό των σχετικών χρηματοπιστωτικών ιδρυμάτων από το σύστημα διατραπεζικών συναλλαγών SWIFT.

**Ερώτηση 15: Με ποια ισοτιμία θα υπολογίζεται η Ιδιωτική Συμμετοχή σε περίπτωση ξένου νομίσματος; Με τιμή αγοράς, πώλησης ή μέση τιμή;**

**Απάντηση:** Σε περίπτωση βεβαιώσεων σε ξένο νόμισμα, η μετατροπή αυτών θα πραγματοποιείται με βάση την επίσημη συναλλαγματική ισοτιμία (Βάσει της Ευρωπαϊκής Κεντρικής Τράπεζας) που ίσχυε κατά την ημερομηνία κλεισίματος (την τελευταία ημέρα του μήνα που προηγείται της υποβολής) και θα υπολογίζεται με βάση την τιμή πώλησης.

**Ερώτηση 16: Το βαθμολογικό κριτήριο 1 (Διαθέσιμα κεφάλαια σε σχέση με το Επενδυτικό Σχέδιο), υπολογίζεται στο σύνολο του προϋπολογισμού ή στον επιχορηγούμενο;**

**Απάντηση:** Σύμφωνα με την Αναλυτική Πρόσκληση της Δράσης, στο ΠΑΡΑΡΤΗΜΑ IV: ΚΡΙΤΗΡΙΑ ΑΞΙΟΛΟΓΗΣΗΣ ΠΡΑΞΕΩΝ & ΕΛΕΓΧΟΣ ΕΠΙΛΕΞΙΜΟΤΗΤΑΣ, αναγράφεται ότι : «Το κριτήριο 1 μετρά το ποσοστό των διαθέσιμων κεφαλαίων της επιχείρησης σε σχέση με το **συνολικό προϋπολογισμό** της επένδυσης».

Σημειώνεται ότι η κάλυψη τουλάχιστον 25% του προϋπολογισμού αποτελεί τυπική προϋπόθεση συμμετοχής.

**Ερώτηση 17: Για τις επιχειρήσεις με διαχειριστική χρήση 01/07 - 30/06, ποιων ετών τα οικονομικά στοιχεία λαμβάνονται υπόψη για τον υπολογισμό της βαθμολογίας και τον προσδιορισμό του μεγέθους τους;**

**Απάντηση:** Για τον υπολογισμό της βαθμολογίας λαμβάνονται υπόψη τα **οικονομικά στοιχεία των ετών 2023 (01/07/2023-30/06/2024) και 2024 (01/07/2024-30/06/2025)**. Για τον προσδιορισμό του μεγέθους της δικαιούχου επιχείρησης, βάσει του ορισμού της Σύστασης της Επιτροπής 2003/361/ΕΚ, επισυνάπτονται τα οικονομικά στοιχεία των δυο (2) τελευταίων κλεισμένων διαχειριστικών χρήσεων (Φορολογικό έτος 2023 και Φορολογικό έτος 2024) για τις οποίες έχουν υποβληθεί τα προσήκοντα φορολογικά έντυπα (πχ φορολογικά έντυπα Ε3 & Ν).

**Ερώτηση 18: Σε περίπτωση μη διαθεσιμότητας των δημοσιευμένων Ισολογισμών της διαχειριστικής χρήσης 2024, κατά το χρόνο υποβολής της αίτησης, ποια δικαιολογητικά υποβάλλονται (είτε για την αιτούσα επιχείρηση είτε για συνδεδεμένες αυτής) ;**

**Απάντηση: Υποβάλλονται προσωρινά έντυπα** (Ισολογισμών/Αποτελεσμάτων Χρήσης) με σφραγίδα και υπογραφή λογιστή ή/και επιχείρησης.

**Ερώτηση 19: Κατά το στάδιο της αίτησης χρηματοδότης απαιτείται η υποβολή δικαιολογητικών τεκμηρίωσης ιδιοκτησιακού καθεστώτος του χώρου εγκατάστασης της επένδυσης (βεβαίωση χρήσης γης, συμβόλαιο αγοράς, μισθωτήριο κ.τ.λ.);**

**Απάντηση: Κατά το στάδιο της αίτησης χρηματοδότησης** σε περίπτωση δαπανών ανέγερσης/επέκτασης κτιρίου απαιτείται η υποβολή των κάτωθι για τον τόπο υλοποίησης της επένδυσης:

* Βεβαίωση χρήσης γης.
* Στοιχεία των δικαιωμάτων χρήσης του ακινήτου (κυριότητα, επικαρπία, χρήση/μίσθωση σε ισχύ ή/και προσύμφωνο αγοράς ή μίσθωσης ακινήτου με αναφορά στα στοιχεία του ακινήτου (χωροθεσία, τετραγωνικά, ΑΤΑΚ κλπ).

**Κατά το στάδιο υλοποίησης (κατόπιν έγκρισης)** προκειμένου να είναι επιλέξιμες οι δαπάνες της κατηγορίας 03 Δαπάνες για Κτήρια, Γήπεδα, Εγκαταστάσεις & Περιβάλλοντα Χώρο θα πρέπει να υπάρχει ιδιοκτησία ή παραχώρηση χρήσης ή μίσθωση ή νόμιμη σύσταση επικαρπίας επί του ακινήτου για χρονικό διάστημα τουλάχιστον έξι (6) ετών. Η περίοδος της εξαετίας υπολογίζεται από την ημερομηνία έγκρισης της αίτησης χρηματοδότησης. Η ιδιοκτησία, η μίσθωση, η σύσταση επικαρπίας ή η παραχώρηση χρήσης θα πρέπει να καταδεικνύεται πριν την καταβολή της δημόσιας επιχορήγησης. Ειδικά για ανέγερση/επέκταση κτιρίου σε μισθωμένο ακίνητο, το συμφωνητικό μίσθωσης πρέπει να αφορά χρονικό διάστημα τουλάχιστον δώδεκα (12) ετών από την ημερομηνία έγκρισης της αίτησης χρηματοδότησης.

Επίσης για δαπάνες οι οποίες εντάσσονται στην κατηγορία 02.05. Εξοπλισμός για την προστασία του Περιβάλλοντος και Εξοικονόμηση Ενέργειας ή/και 02.20. Παραγωγικός & Μηχανολογικός Εξοπλισμός αλλά δεν δύναται η απόσπαση τους από τον τόπο υλοποίησης της επένδυσης, χωρίς αυτές να χάσουν μέρος ή το σύνολο της αξίας τους (π.χ. δαπάνες προμήθειας και εγκατάστασης εξοπλισμού γεωθερμίας, συστήματος θέρμανσης κεντρικού κλιματισμού, ασφαλείας, παραγωγής ενέργειας κλπ), θα πρέπει να υπάρχει ιδιοκτησία ή παραχώρηση χρήσης ή μίσθωση ή νόμιμη σύσταση επικαρπίας επί του ακινήτου για χρονικό διάστημα τουλάχιστον έξι (6) ετών. Η περίοδος της εξαετίας υπολογίζεται από την ημερομηνία έγκρισης της αίτησης χρηματοδότησης. Η ιδιοκτησία, η μίσθωση, η σύσταση επικαρπίας ή η παραχώρηση χρήσης θα πρέπει να καταδεικνύεται πριν την καταβολή της δημόσιας επιχορήγησης.

**Ερώτηση 20: Σε περίπτωση ανέγερσης/επέκτασης κτηρίου απαιτείται η επισύναψη στοιχείων των δικαιωμάτων χρήσης του ακινήτου (κυριότητα, επικαρπία, χρήση/μίσθωση σε ισχύ ή/και προσύμφωνο αγοράς ή μίσθωσης ακινήτου με αναφορά στα στοιχεία του ακινήτου (χωροθεσία, τετραγωνικά, ΑΤΑΚ κλπ). Σε περίπτωση προσύμφωνου αγοράς ή και μίσθωσης απαιτείται η επικύρωσή του από συμβολαιογράφο;**

**Απάντηση:** **Όχι**, το προσύμφωνο αγοράς ή μίσθωσης ακινήτου δεν απαιτεί υποχρεωτικά συμβολαιογράφο, εκτός εάν προβλέπεται από το νόμο ή συμφωνηθεί μεταξύ των μερών ότι το προσύμφωνο θα έχει συμβολαιογραφική μορφή. Συνεπώς, προσύμφωνο αγοράς ή μίσθωσης χωρίς συμβολαιογραφική πράξη, αλλά με τα πλήρη στοιχεία του ακινήτου και νόμιμη υπογραφή των μερών, δύναται να γίνει αποδεκτό.

**Ερώτηση 21: Σύμφωνα με το Παράρτημα ΙΙΙ ΔΙΚΑΙΟΛΟΓΗΤΙΚΑ ΥΠΟΒΟΛΗΣ/ΕΝΤΑΞΗΣ κατά το στάδιο υποβολής, απαιτείται η υποβολή του δικαιολογητικού με α/α 13 Έκθεση τεκμηρίωσης κλιματικής ανθεκτικότητας του επενδυτικού σχεδίου, η οποία συντάσσεται σύμφωνα με το πρότυπο και τις παρεχόμενες οδηγίες που περιλαμβάνονται στο Παράρτημα ΧΙΙ «Τεκμηρίωση Κλιματικής Ανθεκτικότητας». Σε ποιες περιπτώσεις κατατίθεται το εν λόγω δικαιολογητικό;**

**Απάντηση:** Στις περιπτώσεις επενδυτικών σχεδίων που περιλαμβάνουν υποδομές κατηγορίας Α (σύμφωνα με την ΥΑ ΥΠΕΝ/ΔΙΠΑ/17185/1069 (Β΄841/2022) «Τροποποίηση και κωδικοποίηση της υπό στοιχεία ΔΙΠΑ/οικ.37674/27-7-2016 υπουργικής απόφασης «Τροποποίηση και κωδικοποίηση της υπουργικής απόφασης 1958/2012 - Κατάταξη δημοσίων και ιδιωτικών έργων και δραστηριοτήτων σε κατηγορίες και υποκατηγορίες σύμφωνα με την παρ. 4 του άρθρου 1 του ν. 4014/21.9.2011 (Α΄ 209), όπως αυτή έχει τροποποιηθεί και ισχύει» (Β΄ 2471)» (Β΄ 2471)»), και επειδή αυτά αποτελούν έργα με σημαντικές ή πολύ σημαντικές επιπτώσεις στο περιβάλλον, απαιτείται ειδική κατά περίπτωση αντιμετώπιση των ζητημάτων κλιματικής ανθεκτικότητας, ώστε να ενσωματωθούν στο εκάστοτε έργο τα κατάλληλα, ειδικά για κάθε περίπτωση μέτρα.

Η ενσωμάτωση των εν λόγω κατάλληλων μέτρων, ελέγχεται με βάση την «Έκθεση τεκμηρίωσης κλιματικής ανθεκτικότητας του επενδυτικού σχεδίου» η οποία συντάσσεται σύμφωνα με το πρότυπο και τις παρεχόμενες οδηγίες που περιλαμβάνονται στο Παράρτημα ΧΙΙ «Τεκμηρίωση Κλιματικής Ανθεκτικότητας» της παρούσας.

Ενδεικτικά αναφέρονται περιπτώσεις υποδομών της κατηγορίας Α: 1) Ξενοδοχειακά καταλύματα, σε περιοχές εκτός σχεδίων πόλεων, με περισσότερες από 100 κλίνες ή με περισσότερες από 50 κλίνες, εντός περιοχών δικτύου Natura 2000, 2) Ηλεκτροπαραγωγή από φωτοβολταϊκούς σταθμούς στη στεριά με εγκατεστημένη ισχύ μεγαλύτερη από 10MV κ.α.

Την Έκθεση Τεκμηρίωσης καθώς και χρήσιμο υλικό θα βρείτε [ΕΔΩ](https://kepa-anem.gr/%ce%ba%ce%bb%ce%b5%ce%b9%ce%b4%ce%af-%cf%80%cf%81%ce%bf%cf%8c%ce%b4%ce%bf%cf%85/).

**Ερώτηση 22: Σύμφωνα με την Αναλυτική Πρόσκληση απαιτείται η επισύναψη Φορολογικής και Ασφαλιστικής ενημερότητας. Για ποια αιτιολογία θα πρέπει να εκδοθούν;**

**Απάντηση:** Για την Φορολογική ενημερότητα επιλέγεται «Για κάθε νόμιμη χρήση (εκτός είσπραξης χρημάτων και μεταβίβασης ακινήτων)»

Για την Ασφαλιστική ενημερότητα επιλέγεται «Κάθε νόμιμη χρήση, προβλεπόμενη από ειδικές διατάξεις πέραν του Ν. 4611/2019»

Το ΑΦΜ για τον φορέα που προορίζεται είναι ΑΦΜ 998406973 ΕΦΕΠΑΕ.

**Ερώτηση 23: Κατά το στάδιο της Αξιολόγησης των αιτήσεων χρηματοδότησης προβλέπεται η αναζήτηση τυχόν ελλειπόντων δικαιολογητικών;**

**Απάντηση:** **Όχι,** δεν προβλέπεται η αναζήτηση τυχόν ελλειπόντων δικαιολογητικών. Ως εκ τούτου οποιαδήποτε έλλειψη δικαιολογητικού που δεν επιτρέπει την εξαγωγή ασφαλούς συμπεράσματος για την τήρηση των τυπικών προϋποθέσεων συμμετοχής στη δράση, χαρακτηρίζεται ως ουσιώδης και καθιστά την αίτηση απορριπτέα.

Κατά την διαδικασία αξιολόγησης δύναται να γίνουν διασταυρώσεις δεδομένων με στοιχεία που τηρούνται σε Εθνικές βάσεις (π.χ. ΑΑΔΕ, ΕΡΓΑΝΗ, Γ.Ε.ΜΗ, ΕΦΚΑ-ΝΑΤ), ώστε να επαληθευθεί η ακρίβεια των στοιχείων στα υποβληθέντα στην αίτηση δικαιολογητικά και να αποφευχθούν και αντιμετωπιστούν φαινόμενα απάτης σε βάρος του ενωσιακού και εθνικού προϋπολογισμού. Σε κάθε περίπτωση που ληφθούν τα στοιχεία αυτά και χρησιμοποιηθούν είτε αυτούσια είτε για υπολογισμούς, κατισχύουν των δηλωθέντων στην αίτηση ή/και των αναγραφόμενων στα υποβληθέντα δικαιολογητικά και είναι αυτά που θα χρησιμοποιηθούν/υιοθετηθούν για την κρίση της αίτησης χρηματοδότησης ως επιλέξιμης ή μη και για τον υπολογισμό της βαθμολογίας του κάθε κριτηρίου.

**ΔΙΑΔΙΚΑΣΙΑ ΥΛΟΠΟΙΗΣΗΣ – ΠΑΡΑΚΟΛΟΥΘΗΣΗΣ ΠΡΑΞΕΩΝ**

**Ερώτηση 24: Επιτρέπεται η μετεγκατάσταση, κατά το στάδιο υλοποίησης, σε άλλη Περιφέρεια;**

**Απάντηση: Όχι,** τόσο κατά το στάδιο υλοποίησης των επενδυτικών σχεδίων όσο και για τρία (3) έτη μετά από την τελική πληρωμή της δημόσιας δαπάνης (Κεφάλαιο 13.2. ΥΠΟΧΡΕΩΣΕΙΣ ΔΙΚΑΙΟΥΧΩΝ ΜΕΤΑ ΤΗΝ ΟΛΟΚΛΗΡΩΣΗ ΤΗΣ ΠΡΑΞΗΣ -ΜΑΚΡΟΧΡΟΝΙΕΣ ΥΠΟΧΡΕΩΣΕΙΣ) οι δικαιούχοι οφείλουν να μην προβούν στη μετεγκατάσταση της ενισχυθείσας επένδυσης εκτός της Περιφέρειας Κεντρικής Μακεδονίας.

**Ερώτηση 25: Επιτρέπεται η αλλαγή νομικής μορφής (π.χ. από ατομική σε ΙΚΕ) , κατά το στάδιο υλοποίησης;**

**Απάντηση:** **Ναι,** σύμφωνα με παράγραφο 11 (ΔΙΑΔΙΚΑΣΙΑ ΤΡΟΠΟΠΟΙΗΣΕΩΝ), προβλέπεται κατά την υλοποίηση Τροποποίηση δικαιούχου λόγω αλλαγής ΑΦΜ. Συγκεκριμένα στο κεφάλαιο 11.3.1 αναφέρονται οι όροι υπό τους οποίους δύναται να γίνει αποδεκτή η εν λόγω τροποποίηση.

**ΕΠΙΛΕΞΙΜΟΤΗΤΑ ΔΑΠΑΝΩΝ**

**Ερώτηση 26: Η Αναλυτική Πρόσκληση της Δράσης αποκλείει ρητά την αγορά γηπέδου, οικοπέδου ή αγροτεμαχίου, χωρίς να αποκλείει την αγορά κτιρίου. Δεδομένου αυτού, θεωρείται επιλέξιμη δαπάνη η αγορά κτιρίου;**

**Απάντηση: Όχι,** σύμφωνα με την Αναλυτική Πρόσκληση της Δράσης, κεφ. 6. ΕΠΙΛΕΞΙΜΕΣ ΔΑΠΑΝΕΣ – ΠΡΟΥΠΟΛΟΓΙΣΜΟΣ ΠΡΑΞΕΩΝ – ΔΙΑΡΚΕΙΑ ΥΛΟΠΟΙΗΣΗΣ, στην κατηγορία «03.13 Κτίρια, εγκαταστάσεις και περιβάλλον χώρος», είναι επιλέξιμες:

* κάθε μορφής εργασίες για ανέγερση, κατασκευή, επέκταση, αναβάθμιση και διαμόρφωση κτιριακών υποδομών και λοιπών εγκαταστάσεων,
* εργασίες για τη διασφάλιση της προσβασιμότητας για ΑμεΑ και εμποδιζόμενα άτομα, καθώς και
* κάθε μορφής εργασίες διαμόρφωσης του περιβάλλοντος χώρου.

Συνεπώς, η αγορά διαμερισμάτων, κτιρίων, οικοπέδων, γηπέδων, αγροτεμαχίων, κ.λπ. δεν αποτελεί επιλέξιμη δαπάνη.

**Ερώτηση 27: Είναι επιλέξιμες δαπάνες εξοπλισμού στην κατηγορία 02.20 Παραγωγικός & Μηχανολογικός Εξοπλισμός για την περίπτωση επιχειρήσεων με δραστηριότητα διάθεσης εξοπλισμού που προορίζεται για μίσθωση (π.χ. rent a car, υπηρεσίες εκμίσθωσης ειδών camping, υπηρεσίες εκμίσθωσης τουαλετών) ;**

**Απάντηση:** **Ναι**, στη συγκεκριμένη περίπτωση ο εξοπλισμός που προορίζεται για μίσθωση δύναται να είναι επιλέξιμος την κατηγορία 02.20 Παραγωγικός & Μηχανολογικός Εξοπλισμός.

**Ερώτηση 28: Είναι επιλέξιμη η δαπάνη προμήθειας μεταφορικού μέσου στην κατηγορία 02.20 Παραγωγικός & Μηχανολογικός Εξοπλισμός για την περίπτωση επιχειρήσεων στην οποία το μεταφορικό μέσο είναι απαραίτητο για την άσκηση της δραστηριότητας (π.χ. rent a car, υπηρεσίες εκμετάλλευσης ταξί, μεταφορικές εταιρίες, κλπ );**

**Απάντηση: Ναι,** εφόσον το μεταφορικό μέσο αποτελεί βασικό μέσο άσκησης της ενισχυόμενης δραστηριότητας — όπως στις επιχειρήσεις που δραστηριοποιούνται στην ενοικίαση οχημάτων (rent a car), στην εκμετάλλευση ταξί ή στις μεταφορικές υπηρεσίες — και είναι απολύτως απαραίτητο για τη λειτουργία τους, η δαπάνη προμήθειάς του δύναται να ενταχθεί στην κατηγορία 02.20 «Παραγωγικός & Μηχανολογικός Εξοπλισμός».

**Ερώτηση 29: Θα πρέπει το μεταφορικό μέσο να είναι αποκλειστικά επαγγελματικής χρήσης άσχετα με την κατηγορία δαπάνης στην οποία εντάσσεται;**

**Απάντηση:** Εφόσον το μεταφορικό μέσο εντάσσεται στην κατηγορία 02.24 Ηλεκτρικά Μεταφορικά Μέσα, τότε το μεταφορικό μέσο θα πρέπει:

* να είναι αποκλειστικά επαγγελματικής χρήσης και έως εννέα (9) θέσεων (να χρησιμοποιείται για τη μεταφορά εξοπλισμού/υλικών ή μεταφορά πελατών χωρίς κόμιστρο)
* η προμήθεια του μεταφορικού μέσου θα πρέπει να δικαιολογείται από την δραστηριότητα της επένδυσης και να μην προορίζεται για μίσθωση.

Εφόσον το μεταφορικό μέσο εντάσσεται στην κατηγορία 02.20 Παραγωγικός & Μηχανολογικός Εξοπλισμός, τότε το μεταφορικό μέσο θα πρέπει:

* να είναι αποκλειστικά επαγγελματικής χρήσης ανάλογα με το είδος της ενισχυόμενης δραστηριότητας.
* η προμήθειά του να εξυπηρετεί άμεσα τη λειτουργία της επιχείρησης.

Ως εκ τούτου αποδεκτές κατηγορίες οχημάτων σύμφωνα με την άδεια κυκλοφορίας θα είναι οι εξής :

* Φορτηγό Ιδιωτικής Χρήσης
* Φορτηγό Δημόσιας Χρήσης
* Επιβατικό Δημόσιας Χρήσης
* Επιβατικό Ιδιωτικής Χρήσης (μόνο για τις δραστηριότητες rent a car)
* Επιβατικό Ιδιωτικής χρήσης (μόνο για τουριστικές επιχειρήσεις για τη μεταφορά πελατών χωρίς κόμιστρο και από 7 έως 9 θέσεις)

**Ερώτηση 30: Αποτελεί επιλέξιμη δαπάνη ο σταθμός φόρτισης αυτοκινήτων χωρίς την προμήθεια ηλεκτρικού μεταφορικού μέσου;**

**Απάντηση: Ναι**, η δαπάνη για την προμήθεια και εγκατάσταση σταθμού φόρτισης ηλεκτρικών οχημάτων μπορεί να θεωρηθεί επιλέξιμη στην κατηγορία 02.05 «Εξοπλισμός για την προστασία του Περιβάλλοντος και Εξοικονόμηση Ενέργειας», υπό την προϋπόθεση ότι εξυπηρετεί αποκλειστικά τις ανάγκες της επιχείρησης και είναι συναφής με τον ΚΑΔ της επένδυσης. Επισημαίνεται ότι δεν είναι επιλέξιμη εφόσον σχετίζεται με δραστηριότητα φόρτισης για τρίτους έναντι αμοιβής.

**Ερώτηση 31: Επιχείρηση η οποία λειτουργεί ως γραφείο που προσφέρει υπηρεσίες, όπως για παράδειγμα γραφείο οικονομοτεχνικών μελετών, γραφείο αρχιτεκτονικών υπηρεσιών κλπ όπου σύνηθες εξοπλισμός για την λειτουργία του είναι τα έπιπλα γραφείου και ο ψηφιακός εξοπλισμός, μπορούν οι δαπάνες των γραφείων, καρεκλών και ντουλαπών για την αρχειοθέτηση των αρχείων να ενταχθούν στην υποκατηγορία δαπάνης 02.20 Παραγωγικός & Μηχανολογικός Εξοπλισμός;**

**Απάντηση: Όχι,** σύμφωνα με την Αναλυτική Πρόσκληση της Δράσης (κεφ. 6. ΕΠΙΛΕΞΙΜΕΣ ΔΑΠΑΝΕΣ – ΠΡΟΥΠΟΛΟΓΙΣΜΟΣ ΠΡΑΞΕΩΝ – ΔΙΑΡΚΕΙΑ ΥΛΟΠΟΙΗΣΗΣ), και συγκεκριμένα την παράγραφο «02.06. Λοιπός Εξοπλισμός επιχείρησης», η προμήθεια επίπλων γραφείου και λοιπού υποστηρικτικού εξοπλισμού αφορά σε λοιπό εξοπλισμό της επιχείρησης και είναι επιλέξιμη στην υποκατηγορία δαπανών 02.06.

Συνεπώς, η προμήθεια γραφείων, καρεκλών και ντουλαπών δεν εντάσσεται στην υποκατηγορία δαπανών «02.20 Παραγωγικός & Μηχανολογικός Εξοπλισμός».

**Ερώτηση 32: Επιχείρηση η οποία λειτουργεί ως κέντρο εκπαίδευσης, φροντιστήριο κλπ όπου βασικός και απολύτως απαραίτητος εξοπλισμός για την λειτουργία του είναι τα έπιπλα γραφείου και τα έδρανα/καρέκλες, μπορούν οι δαπάνες των εδράνων και καρεκλών να ενταχθούν στην υποκατηγορία δαπάνης 02.20 Παραγωγικός & Μηχανολογικός Εξοπλισμός;**

**Απάντηση: Ναι,** σύμφωνα με την Αναλυτική Πρόσκληση της Δράσης (κεφ. 6.2.ΓΕΝΙΚΕΣ ΕΠΙΣΗΜΑΝΣΕΙΣ ΕΠΙΛΕΞΙΜΩΝ ΔΑΠΑΝΩΝ): «*στο επενδυτικό σχέδιο μπορεί ενδεικτικά να περιλαμβάνονται δαπάνες που αφορούν σε: Προμήθεια εξοπλισμού που είναι απαραίτητος για την άσκηση της δραστηριότητας της επένδυσης».* Συνεπώς, στη συγκεκριμένη περίπτωση η προμήθεια εδράνων και καρεκλών εντάσσεται στην υποκατηγορία δαπανών «02.20 Παραγωγικός & Μηχανολογικός Εξοπλισμός».

**Ερώτηση 33: Η δαπάνη δημιουργίας Ιστοσελίδας ή/και η αναβάθμιση υφιστάμενης αποτελεί επιλέξιμη δαπάνη;**

**Απάντηση: Όχι,** η δημιουργία νέας ή/και η αναβάθμιση υφιστάμενης ιστοσελίδας δεν περιλαμβάνεται σε κάποια από τις κατηγορίες δαπανών της πρόσκλησης και δεν είναι επιλέξιμη.

Ωστόσο, αποτελεί επιλέξιμη δαπάνη η ανάπτυξη ηλεκτρονικού καταστήματος, στην Κατηγορία Δαπάνης 06.07 Δαπάνες Λογισμικού του Κεφ. 6.2. ΓΕΝΙΚΕΣ ΕΠΙΣΗΜΑΝΣΕΙΣ ΕΠΙΛΕΞΙΜΩΝ ΔΑΠΑΝΩΝ.

**Ερώτηση 34: Μπορεί ένα επενδυτικό σχέδιο να περιλαμβάνει στην κατηγορία 2.20 «Παραγωγικός και Μηχανολογικός Εξοπλισμός»,  μηχανήματα/εξοπλισμό που δεν είναι αμιγώς ηλεκτρικός, αλλά για την λειτουργία του απαιτείται καύση ορυκτών καυσίμων (πετρέλαιο, βενζίνη, φυσικό αέριο, κλπ), σε περίπτωση που δεν υπάρχει διαθέσιμος ηλεκτρικός εξοπλισμός ;**

**Απάντηση: Ναι, υπό αυστηρές προϋποθέσεις.**

Σύμφωνα με το άρθρο 7 του Κανονισμού 1058/2021 του Ευρωπαϊκού Κοινοβουλίου και του Συμβουλίου της 24ης Ιουνίου 2021 για το Ευρωπαϊκό Ταμείο Περιφερειακής Ανάπτυξης και το Ταμείο Συνοχής,  το ΕΤΠΑ και το Ταμείο Συνοχής δεν στηρίζουν τις επενδύσεις που συνδέονται με την καύση ορυκτών καυσίμων, εκτός κάποιων συγκεκριμένων εξαιρέσεων οι οποίες δεν αφορούν την παρούσα πρόσκληση.

Ως εκ τούτου δεν είναι επιλέξιμες οι δαπάνες  αγοράς μηχανημάτων, εξοπλισμού, μεταφορικών μέσων, μηχανημάτων έργου κ.α. που χρησιμοποιούν ορυκτά καύσιμα (π.χ. άνθρακα, πετρέλαιο, βενζίνη, φυσικό αέριο κ.λπ.) για τη λειτουργία τους.

Ωστόσο, σε απολύτως εξαιρετικές περιπτώσεις όπου βιώσιμες καθαρές λύσεις δεν είναι άμεσα διαθέσιμες ή ρεαλιστικά εφαρμόσιμες, θα μπορούσε να ενταχθεί στο σχέδιο εξοπλισμός που λειτουργεί με καύση ορυκτών καυσίμων.

Είναι σημαντικό, προκειμένου η Επιτροπή Αξιολόγησης της Δράσης να αξιολογήσει και να αποδεχθεί μηχανήματα/εξοπλισμό ορυκτών καυσίμων, να έχει πλήρη βεβαιότητα ότι συντρέχουν απολύτως οι λόγοι επιλογής του και ότι η επιλογή αυτή δεν οδηγεί σε εγκλωβισμό στην τεχνολογία ορυκτών καυσίμων και στην διαιώνιση του status quo της εξάρτησης από αυτά, αλλά ενσωματώνεται σε μια στρατηγική μετάβασης για την σταδιακή έλλειψη της εξάρτησης από τα ορυκτά καύσιμα.

Καταληκτικά, εφόσον το επενδυτικό σχέδιο περιλαμβάνει στην κατηγορία 2.20 «Παραγωγικός και Μηχανολογικός Εξοπλισμός» μηχανήματα/εξοπλισμό καύσης ορυκτών καυσίμων, απαιτείται η υποβολή ισχυρών τεκμηρίων που να αιτιολογούν επαρκώς ως μοναδική/αναγκαστική την συγκεκριμένη επιλογή. Ενδεικτικά και όχι περιοριστικά αναφέρονται:

* Αιτιολογική έκθεση μηχανικού
* Συνοδευτικό υλικό που να αποδεικνύει την απουσία από την αγορά αντίστοιχης ηλεκτρικής επιλογής (έρευνα σε διαδίκτυο , screen shots ιστοσελίδων κυρίαρχων κατασκευαστών της αγοράς, σχετικές βεβαιώσεις προμηθευτών ή αντιπροσώπων).